CELEX: 32004D0845(01)
Language: sk
Date: 2004-11-12 00:00:00
Title: 2004/845/ES: Rozhodnutie Komisie z 12. novembra 2004, ktorým sa podľa nariadenia Európskeho parlamentu a Rady (ES) č. 258/97 povoľuje uvedenie na trh mliečnych nápojov s pridanými fytosterolmi/fytostanolmi ako nových potravín alebo nových prídavných látok (oznámené pod číslom dokumentu K(2004) 4289)

11.12.2004   
            
            
               SK
            
            
               Úradný vestník Európskej únie
            
            
               L 366/14
            
         
      ROZHODNUTIE KOMISIE
   
   z 12. novembra 2004,
   ktorým sa podľa nariadenia Európskeho parlamentu a Rady (ES) č. 258/97 povoľuje uvedenie na trh mliečnych nápojov s pridanými fytosterolmi/fytostanolmi ako nových potravín alebo nových prídavných látok
   (oznámené pod číslom dokumentu K(2004) 4289)
   (Iba anglický text je autentický)
   (2004/845/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), najmä na jeho článok 7,
   keďže:
   
               (1)
            
            
               Spoločnosť Novartis (v súčasnosti Forbes Medi-Tech Inc.) požiadala 7. septembra 2000 príslušné belgické orgány o uvedenie mliečnych nápojov s pridanými fytosterolmi na trh ako nových potravín alebo nových prídavných látok.
            
         
               (2)
            
            
               Príslušné belgické orgány vydali 30. marca 2001 svoju prvú hodnotiacu správu.
            
         
               (3)
            
            
               V tejto hodnotiacej správe dospel príslušný belgický orgán pre hodnotenie potravín k záveru, že je potrebné dodatočné hodnotenie.
            
         
               (4)
            
            
               Komisia poslala 27. apríla 2001 prvú hodnotiacu správu všetkým členským štátom.
            
         
               (5)
            
            
               Vedecký výbor pre potraviny (SCF) vo svojom stanovisku „Všeobecné stanovisko k dlhodobým účinkom zvýšeného príjmu fytosterolov z rôznych zdrojov potravy, s osobitnou pozornosťou venovanou účinkom β-karoténu“ z 26. septembra 2002 uviedol, že z príjmu presahujúceho 3g denne nebol dokázaný žiadny ďalší úžitok, ako aj to, že vysoký príjem by mohol spôsobiť nežiadúce účinky, a že by z tohto dôvodu bolo vhodné vyvarovať sa príjmu fytosterolov presahujúceho 3g denne. Okrem toho sa Výbor pre dietetické výrobky, výživu a alergie pri Európskom úrade pre bezpečnosť potravín (EÚBP) vo svojom stanovisku „na žiadosť Komisie v súvislosti so žiadosťou spoločnosti Forbes Medi-Tech o povolenie mliečnych nápojov obsahujúcich fytosteroly ako nových potravín“ z 25. novembra 2003 zhodol, pokiaľ ide o uvedenú žiadosť, so závermi stanoviska SCF k žiadostiam o povolení rôznych potravín obohatených o fytosterol z 5. marca 2003 a dospel k záveru, že pridanie fytosterolov je bezpečné za predpokladu, že denná spotreba nepresiahne 3g.
            
         
               (6)
            
            
               Nariadenie Komisie (ES) č. 608/2004 (2) týkajúce sa označovania potravín a prídavných látok s pridanými fytostanolovými estermi zabezpečí, aby boli spotrebiteľom poskytnuté nevyhnutné informácie s cieľom zabrániť nadmernému príjmu pridaných fytosterolov/fytostanolov.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V prílohe 1 opísané potraviny a prídavné látky s pridanými fytosterolmi/fytostanolmi uvedenými v prílohe 2, ďalej len výrobky, je možné uviesť na trh Spoločenstva.
   Článok 2
   Výrobky budú prezentované takým spôsobom, aby ich bolo možné ľahko rozdeliť na porcie s najvyšším obsahom 3g (v prípade jednej dennej porcie) alebo najvyšším obsahom 1g (v prípade troch denných porcií) pridaných fytosterolov/fytostanolov.
   Množstvo fytosterolov/fytostanolov pridaných do jedného nápoja nepresiahne 3g.
   Článok 3
   Toto rozhodnutie je adresované spoločnosti Forbes Medi-Tech Inc., 750 West Pender Street, Vancouver BC V6C 2T8, Kanada.
   
      V Bruseli 12. novembra 2004
      
         
            Za Komisiu
         
         David BYRNE
         
         
            člen Komisie
         
      
   
   
      (1)  Ú. v. ES L 43, 14.2.1997, s. 1. Nariadenie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. EÚ L 97, 1.4.2004, s. 44.
   
      PRÍLOHA 1
      Výrobky uvedené v článku 1
      Mliečne výrobky, ako napríklad výrobky z polotučného a odstredeného mlieka, v ktorých bol mliečny tuk čiastočne alebo úplne nahradený rastlinným tukom.
   
   
      PRÍLOHA 2
      Špecifikácie fytosterolov a fytostanolov, ktoré sa budú pridávať do potravín a prídavných látok
      Definícia
      Fytosteroly a fytostanoly sú steroly a stanoly extrahované z rastlín a môžu sa vyskytovať vo voľnej forme alebo vo forme esterov s mastnými kyselinami vhodnými pre použitie v potravinách.
      Zloženie (na základe metódy GC-FID alebo podobnej metódy)
      
                   
               
               
                  < 80 % β-sitosterol
               
            
                   
               
               
                  < 35 % β-sitostanol
               
            
                   
               
               
                  < 40 % campesterol
               
            
                   
               
               
                  < 15 % campestanol
               
            
                   
               
               
                  < 30 % stigmasterol
               
            
                   
               
               
                  < 3 % brassicasterol
               
            
                   
               
               
                  < 3 % iné steroly/stanoly
               
            Kontaminácia/čistota (na základe metódy GC-FID alebo podobnej metódy)
      Fytosteroly a fytostanoly získané z iných zdrojov ako z rastlinného oleja vhodného pre potraviny, musia byť bez kontaminantov, čo je najlepšie zabezpečiť viac ako 99 % čistotou prídavnej látky fytosterolu/fytostanolu.